Ambasada SUA a precizat, cu privire la cazul Cosma, că nu comentează anchete în desfășurare, dar că toți demnitarii trebuie să respecte cele mai înalte standarde etice.

Ambasada SUA a precizat, marți, răspunzând unei întrebări MEDIAFAX privind decizia de neridicare a imunității deputatului Vlad Cosma, că nu comentează anchete în desfășurare, dar a subliniat că toți demnitarii trebuie să respecte cele mai înalte standarde etice.

„Nimeni nu trebuie să fie mai presus de lege. Toți demnitarii trebuie să respecte cele mai înalte standarde etice”, se arată în răspunsul misiunii diplomatice.

Totodată, Ambasada SUA la București a subliniat că nu face „comentarii cu privire la cazuri sau anchete aflate în desfășurare”.

Camera Deputaților a respins, luni, prin vot secret, ridicarea imunității deputatului PSD Vlad Cosma.

Cererea ministrului Justiției referitoare la încuviințarea arestării preventive a deputatului Vlad Cosma a întrunit 105 voturi favorabile.

Un număr de 222 deputați au votat împotriva cererii Ministerului Justiției.

Anterior, luni, Comisia juridică a respins cererea de încuviințare a arestării preventive a deputatului PSD Vlad Cosma.

Raportul negativ al comisiei a fost adoptat cu 7 voturi „pentru”, 13 voturi „împotrivă” și 3 abțineri.

Votul a fost dat după audierea deputatului Vlad Cosma, cercetat pentru trafic de influență.

Înainte de votul din plenul Camerei Deputaților, grupurile PNL, PPDD, PDL și neafiliații și-au anunțat opțiunile, în timp ce PSD nu a anunțat cum votează.

Premierul Victor Ponta a votat primul, în plen, în privința cererii Ministerului Justiției de încuviințare a arestării preventive a deputatului PSD Vlad Cosma, urmat de membrii Cabinetului său, deputați. Ponta a fost urmat la vot de Liviu Dragnea, Daniel Constantin, Mircea Dușa, Rovana Plumb și Dan Nica.

Valeriu Zgonea a precizat că și el a votat. „Președintele Camerei a votat, televiziunile sunt martore”, a spus Zgonea.

Deputatul UNPR Eugen Nicolicea, membru în Comisia juridică, a precizat, în plenul Camerei, că un parlamentar are imunitate doar pentru voturi și pentru declarații și că, indiferent cum votează Parlamentul, nu este blocată justiția.

„Dragi colegi, parlamentarul nu are imunitate decât pentru voturi și pentru opinii, procesul merge mai departe, fie că ești arestat preventiv, fie că nu ești arestat preventiv, indiferent cum votează Parlamentul, procesul nu este blocat, nu este amânat și, prin urmare, Parlamentul nu se opune justiției. Să lăsăm poveștile acestea populiste întărite de colegi care nu vor să citească articolul 79 din Constituție”, a spus Nicolicea.

Cătălina Mihai, [email protected]